Ved årsskiftet drejede Gasmuseet i Hobro nøglen endegyldigt om. Kommunekassen var smækket i, og gassektoren, som hidtil har finansieret en stor del af driften, trak også støtten. Men nu er der alligevel kommet en portion kommunale kroner i kassen. Helt nøjagtigt har byrådet i Mariagerfjord Kommune bevilget 411.000 kroner, som skal sikre bygningsdriften i resten af 2022. - Jeg synes jo, at det er dejligt, at det er et enigt byråd, der kunne enes om den her bevilling. Gasmuseet, som har eksisteret siden 1998, har jo været en fast del af kulturkajen. Og nu har vi fået økonomisk fundament til at arbejde videre med det, vi kalder Gasværket Energi- og Kulturhus. Det er positivt, både for stedet her, og for kulturkajen, og også for Hobro og hele kommunen, siger Jørgen Pontoppidan, som er bestyrelsesformand for Gasmuseet, der nu ændrer navn til Gasværket Energi- og Kulturhus. Bevilling giver arbejdsro Jørgen Pontoppidan, som også selv sidder i byrådet for Venstre, fortæller, at bevillingen giver bestyrelsen arbejdsro til at lave en ny plan for det projekt, som altså skal blive til Hobros nye kulturhus. -  Det er jo en bevilling for 2022, og så er der lagt op til fra byrådet, at man vil have et oplæg for projektet i efteråret. Det kommer vi med. Der kommer et projekt og et udspil henover sommeren, og der er også lagt op til, at det bliver i samarbejde med kommunen, siger Jørgen Pontoppidan. Nyt projekt vil ramme bredere Han medgiver, at det hidtidige gasmuseum måske har haft en noget snæver målgruppe, og at det nye projekt sigter efter at ramme langt bredere. - Det er stadig et gasværk, og fokus skal være fra det sorte til den grønne omstilling. Det er interessant, for vi her i Hobro og i Mariagerfjord Kommune jo netop er med på brint og så videre. Så det vil være naturligt, at det er her, vi har den slags. Så skal der også være mulighed for, at firmaer eller iværksættere kan komme og leje sig ind, siger bestyrelsesformanden. Han understreger, at økonomien uden problemer vil kunne bære sig selv i det nye projekt, der efter planen skal være køreklar i 2023. Desuden forventer Jørgen Pontoppidan, at udviklingen af kulturhuset kommer til at ske i tæt samarbejde med Mariagerfjord Kommune.
Gasmuseet i Hobro drejer nøglen om i sin nuværende form. Men planer om at omdanne stedet til kulturhus lever i bedste velgående efter en kommunal bevilling på godt 400.000 kroner, der sikrer driften i 2022.